``குடி தண்ணீர் தட்டுப்பாடு, தமிழக நதிகள் வறண்டுபோனது எல்லாம் இயற்கையால நிகழ்ந்த பிழை இல்லை. அரசியல் செயற்கையாக நிகழ்த்திய பிழை. 1965 – 1975 காலகட்டத்தில் தஞ்சையின் ஐந்து நதிகளும் கரைபுரண்டு ஓடின. ஆனால், இப்போது வறண்டு கானல் நீர்தான் ஓடுகிறது. இந்த வறட்சியைப் பயன்படுத்தி மணல் மாஃபியாக்கள் உருவானது தமிழகத்தின் இன்னொரு சாபக்கேடு. இவ்வாறாக தமிழகம் வறண்டுபோகும் என்பதை 30 ஆண்டுகளுக்கு முன்பே கணித்துதான் தமிழக நதிகளை இணைக்கச் சொல்லி குரல்கள் எழுந்தன. அதைச் சுலபமாகவும் நிகழ்த்தியிருக்கலாம். ஆனால், அப்போது ஆண்ட கட்சிகள் இதில் ஆர்வம் காட்டாததுதான் இந்த வறட்சிக்கு முக்கியக் காரணம். இதை கேரளமும் கர்நாடகமும் பயன்படுத்திக்கொண்டு, தாங்கள்தான் தண்ணீருக்கு எஜமானர்கள்போல நடந்துகொள்கிறார்கள். அரசியல் லாபத்துக்காக மத்திய அரசு கண்மூடி நடிக்கிறது. குடிதண்ணீருக்கு அலைகிறபோக்கும், குடிக்க சாராயக் கடைகளைத் திறப்பதும் எதிர்முனைகள். இரண்டுமே பணத்தையும் பலத்தையும் அடிப்படையாகக் கொண்டவை. டாஸ்மாக் கடையைத் திறக்காதீர்கள் என்று போராடிய பெண்களை காவல் துறை அதிகாரி ஓங்கி அறைகிறார். அது அவரது கை அல்ல... அரசாங்கத்தின் கை; அதிகாரத்தின் கை... மக்களின் போராட்டாத்துக்கு எதிராக அந்தக் கை தானாகவே ஒடிய வேண்டும். அப்போதுதான் காலம் விடியும்.’’